
Ir-Regolament (UE) Nru 549/2013 tal-Parlament Ewropew u tal-Kunsill[footnoteRef:1] stabbilixxa s-Sistema Ewropea tal-Kontijiet 2010 (ESA 2010). ESA 2010 hija sistema ta’ kontijiet nazzjonali u reġjonali mfassla biex tissodisfa r-rekwiżiti tal-politika ekonomika, soċjali u reġjonali tal-UE. Din fiha:   [1: Ir-Regolament (UE) Nru 549/2013 tal-Parlament Ewropew u tal-Kunsill tal-21 ta’ Mejju 2013 dwar is-sistema Ewropea tal-kontijiet nazzjonali u reġjonali fl-Unjoni Ewropea (ĠU L 174, 26.6.2013, p. 1). ] 

a) metodoloġija (Anness A tar-Regolament) dwar standards komuni, definizzjonijiet, klassifikazzjonijiet u regoli tal-kontabilità li jridu jintużaw għall-kompilazzjoni tal-kontijiet u t-tabelli fuq bażijiet li jistgħu jitqabblu għall-finijiet tal-UE;
b) programm (Anness B tar-Regolament) li jistabbilixxi l-limiti ta’ żmien sa meta l-Istati Membri jridu jittrasmettu lill-Kummissjoni (Eurostat) il-kontijiet u t-tabelli li jeħtieġ jiġu kkompilati f’konformità mal-metodoloġija msemmija fil-punt (a).
Ir-Regolament (UE) Nru 549/2013 jagħti s-setgħa lill-Kummissjoni biex tadotta atti delegati, f’konformità mal-kundizzjonijiet stabbiliti fl-Artikolu 7 tar-Regolament:
· dwar emendi fil-metodoloġija tal-ESA 2010, stabbilita fl-Anness A, sabiex jiġi speċifikat u mtejjeb il-kontenut tagħha bl-għan li tiġi żgurata interpretazzjoni armonizzata jew biex tiġi żgurata komparabilità internazzjonali, dment li ma jbiddlux il-kunċetti sottostanti tagħha, ma jkunux jeħtieġu riżorsi addizzjonali għall-produtturi fi ħdan is-Sistema Ewropea tal-Istatistika għall-implimentazzjoni tagħhom, u ma jikkawżawx bidla fir-riżorsi proprji (l-Artikolu 2(2));
· u biex tiżgura l-affidabilità u l-komparabilità tad-data tal-ESA 2010 tal-Istati Membri dwar ir-riċerka u l-iżvilupp irreġistrata bħala formazzjoni grossa tal-kapital fiss. Fl-eżerċitar tas-setgħa tagħha skont dan il-paragrafu, il-Kummissjoni trid tiżgura li t-tali atti delegati ma jimponux piż amministrattiv addizzjonali sinifikanti fuq l-Istati Membri jew fuq l-unitajiet rispondenti (l-Artikolu 2(5)).
It-tielet setgħa, b’mod partikolari dwar ir-reviżjoni tal-metodoloġija użata għall-kalkolu u l-allokazzjoni tas-servizzi ta’ intermedjazzjoni finanzjarja mkejla indirettament (FISIM) fil-kontijiet nazzjonali f’konformità mal-metodoloġija deskritta fl-Anness A, ingħatat lill-Kummissjoni għal perjodu ta’ xahrejn u kellha tiġi eżerċitata qabel is-17 ta’ Settembru 2013[footnoteRef:2] (l-Artikolu 2(4)); [2:  Kif indikat fir-rapport dwar il-perjodu preċedenti ta’ ħames snin, din is-setgħa ma ntużatx mill-Kummissjoni.] 

Ir-Regolament (UE) Nru 549/2013 jenfasizza l-importanza li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż mal-Kumitat tas-Sistema Ewropea tal-Istatistika stabbilit skont ir-Regolament (KE) Nru 223/2009[footnoteRef:3] (Premessa 24). [3:  Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta’ data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).] 

2. 	BAŻI ĠURIDIKA
Dan ir-rapport huwa meħtieġ skont l-Artikolu 7(2) tar-Regolament (UE) Nru 549/2013, li jagħti s-setgħa lill-Kummissjoni biex tadotta atti delegati msemmija fl-Artikolu 2(2) u 2(5) għal perjodu ta’ ħames snin mis-16 ta’ Lulju 2013. Id-delega tas-setgħat għandha tiġi estiża awtomatikament għal perjodi ta’ żmien identiċi, ħlief jekk il-Parlament Ewropew jew il-Kunsill joġġezzjonaw għal tali estensjoni mhux iktar tard minn tliet xhur qabel it-tmiem ta’ kull perjodu. Il-Kummissjoni trid tfassal rapport dwar id-delega tas-setgħat sa mhux iktar tard minn disa’ xhur qabel it-tmiem tal-perjodu ta’ ħames snin.
3.	EŻERĊITAR TAD-DELEGA FIL-PERJODU ATTWALI
Il-Kummissjoni rrapportat dwar l-użu tad-delega tas-setgħat matul l-ewwel ħames snin tal-applikazzjoni tar-Regolament (UE) Nru 549/2013 fl-2017[footnoteRef:4].  [4:  Ara r-Rapport tal-Kummissjoni lill-Parlament Ewropew u lill-Kunsill dwar l-eżerċizzju tas-setgħa li tadotta atti delegati kkonferita lill-Kummissjoni bir-Regolament (UE) Nru 549/2013 tal-Parlament Ewropew u tal-Kunsill dwar is-sistema Ewropea ta’ kontijiet nazzjonali u reġjonali fl-Unjoni Ewropea.] 

Matul il-perjodu ta’ ħames snin li kien imiss, li beda fis-16 ta’ Lulju 2018 skont l-estensjoni awtomatika tad-delega tas-setgħat, il-Kummissjoni ma eżerċitatx is-setgħa tagħha li tadotta atti delegati kif mogħtija lilha mill-Artikoli 2(2) u 2(5) tar-Regolament (UE) Nru 549/2013. 
4. 	KONKLUŻJONI
Mis-16 ta’ Lulju 2018, il-Kummissjoni għadha ma eżerċitatx is-setgħa li tadotta atti delegati mogħtija lilha bir-Regolament (UE) 549/2013. 
Madankollu, il-Kummissjoni tqis li jenħtieġ li tkompli jkollha s-setgħat delegati skont ir-Regolament (UE) Nru 549/2013, peress li jista’ jkollha bżonn tadotta atti delegati fil-futur biex tirrifletti l-progress fil-metodoloġiji tal-istatistika u fir-rigward tal-adattamenti possibbli ta’ dan ir-Regolament.
Il-Kummissjoni tistieden lill-Parlament Ewropew u lill-Kunsill biex jieħdu nota ta’ dan ir-rapport.

